BATINA JE IZ PAKLA IZAŠLA

Na sceni se nalazi vodenica. Pošao sveti Sava u vodenicu , pa srete đavola. Kad ga đavo ugleda, uplaši se i šćedne da pobegne, ali ne mogne, pa se tada sretnu ispred vodenice

ĐAVO: - Joj, evo Svetog Save! Moram da bežim.

SV.SAVA: - Pomozi Bog!

ĐAVO: - Nije ti za tim stalo.

SV.SAVA: - Kako si?

ĐAVO: - Šta je tebi briga kako sam.

SV.SAVA: - Kuda hoćeš?

ĐAVO: - Ni za tim ti nije stalo.

SV.SAVA: - Šta bi radio?

ĐAVO: - Učio bih đake!

SV.SAVA: - Kako bi ih učio!

ĐAVO: - Lako, ko što su i mene učili - batinom!

SV.SAVA: - Pa zato si i postao đavo. Danas se deca uče lepom i toplom rečju, a ne batinom.

ĐAVO: - Ti ćeš da me učiš. E sad ću ti pokazati!

Pa uze batinu i krenu na Svetog Savu. Ali Savin štap bi veći pa izmlati đavola.

ĐAVO: - Joj, prestani tako ti Boga!

Sava prestade.

SV.SAVA: - Eto vidiš. Ko koristi batinu, batina mu se o glavu obije.

ĐAVO: - E, samo mudruješ! Hajde da zamenimo motke.

SV.SAVA: - Hajde, ali da uđemo u vodenicu.

ĐAVO: - Važi.

(Otvara vrata na vodenici i dok ulaze smeje se). U vodenici opet počne tuča. Đavolu motka beše duga pa sve zapinje o grede, a Sava ga sa kraćom motkom izmlati.

ĐAVO: - Joj, joj (Istrčavaju iz vodenice. Sava ga juri i bije.). Joj, prestani majke ti Anastasije, rođeni! Joj, prestani tako ti oca Stefana - rođenog! Joj, nemoj više tako ti Boga! (Sava prestade)

SV.SAVA: - Jesi li shvatio?

ĐAVO: - Shvatio sam da motka može samo zlo doneti.

SV.SAVA: - Pa naravno. A sad hajde da te upišem u prvi razred, pa ćeš učeći i družeći se sa decom mnogo toga lepog naučiti, a i ovi rogovi odmah će ti spasti.